DTAC ควัก 1.88 หมื่นลบ. จ่ายค่าไลเซนส์คลื่น 700 MHz งวด 2
DTAC ควักเงิน 1.88 หมื่นลบ. จ่ายค่าไลเซนส์คลื่น 700 MHz งวด 2 ให้กับ “กสทช.” เดินหน้าติดตั้งโครงข่าย ขยายความครอบคลุมของสัญญาณอินเทอร์เน็ตความเร็วสูง
DTAC ควัก 1.88 หมื่นลบ. จ่ายค่าไลเซนส์คลื่น 700 MHz งวด 2 ให้กับ “กสทช.”
7 ม.ค. 2565

นายไตรรัตน์ วิริยะศิริกุล รักษาการแทนเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (รักษาการแทนเลขาธิการ กสทช.) กล่าวว่า วันนี้ (7 ม.ค. 65) บริษัท ดีแทค ไตรเน็ต จำกัด (DTN) ผู้ชนะการประมูลคลื่นความถี่สำหรับกิจการโทรคมนาคม ย่าน 700 MHz ช่วงความถี่ 713 – 723 MHz คู่กับ 768 – 778 MHz เมื่อปี 2562 ในราคาประมูลสูงสุด 18,814.88 ล้านบาท ได้นำเงินค่าประมูลคลื่นความถี่ งวดที่ 2 ประจำปี 2564 จำนวน 1,881.49 ล้านบาท (รวมภาษีมูลค่าเพิ่มแล้ว) มาชำระให้แก่สำนักงาน กสทช. ตามเงื่อนไขของการชำระเงินประมูลเรียบร้อยแล้ว หลังจากนี้สำนักงาน กสทช. จะรีบนำเงินค่าประมูลดังกล่าวส่งกระทรวงการคลังเพื่อเป็นรายได้ของแผ่นดินต่อไป
ด้านนายชารัด เมห์โรทรา ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC กล่าวว่า ดีแทคได้นำคลื่น 700 MHz ซึ่งเป็นคลื่นย่านความถี่ต่ำมาขยายความครอบคลุมและความจุของโครงข่ายทั่วประเทศ ภายใต้กลยุทธ์ในการนำอินเทอร์เน็ตความเร็วสูงมาสู่ลูกค้าทุกคน ดีแทคมุ่งเน้นความสำคัญในการปรับปรุงและพัฒนาโครงข่ายสำหรับให้บริการอินเทอร์เน็ตความเร็วสูงอย่างต่อเนื่อง รวมทั้งเพิ่มสัญญาณครอบคลุมพื้นที่ใช้งานมากยิ่งขึ้น ทั้งนี้ ดีแทคติดตั้งคลื่น 700 MHz แล้วมากกว่า 12,000 สถานีฐาน ขยายสัญญาณครบ 77 จังหวัด ครอบคลุมแล้ว 923 อำเภอทั่วไทย พร้อมรองรับพื้นที่ห่างไกล และพื้นที่ในเมืองโดยเฉพาะอาคารสูงต่างๆ อีกด้วย
“วันนี้ ดีแทคพร้อมให้บริการในคลื่นความถี่ที่ครอบคลุมทั้งคลื่นความถี่ต่ำ-กลาง-สูง เพื่อที่จะพัฒนาคุณภาพบริการ เราเร่งเดินหน้าติดตั้งโครงข่ายคลื่น 700 MHz เพื่อเพิ่มประสบการณ์เทคโนโลยี 4G และ 5G ซึ่งขยายความครอบคลุมของสัญญาณอินเทอร์เน็ตความเร็วสูง  ลูกค้าดีแทคจะได้รับประสบการณ์ที่ดียิ่งขึ้นจากในการไม่หยุดพัฒนาโครงข่ายของเรา” นายชารัด กล่าว
ทั้งนี้ ใบอนุญาตดังกล่าวมีอายุการใช้งาน 15 ปี จำนวน 1 ชุด รวม 2 x 10 MHz โดยดีแทค ไตรเน็ต บริษัทย่อยของดีแทค ได้ยื่นชำระงวดแรกแก่ กสทช. เป็นจำนวนเงิน 1,881,488,000 บาท (รวมภาษีมูลค่าเพิ่ม) เมื่อวันที่ 21 ธันวาคม 2563 โดยงวดที่ 2-10 มีเงื่อนไขต้องชำระภายใน 15 วันนับแต่วันที่ครบรอบการอนุญาตให้ใช้คลื่นความถี่ในแต่ละปี